ཕྱི་ཟླ་༡༠ཚེས་༢༩ཉིན་ཨ་རིའི་དམངས་གཙོ་ཚོགས་པའི་དབུ་འཁྲིད་དང་གྲོས་ཚོགས་འོག་མའི་ཚོགས་གཙོ་ཟུར་པ་ལྕམ་ནན་སི་པི་ལོ་སི་མཆོག་ནས་ཡོངས་ཁྱབ་གསལ་བསྒྲགས་ཤིག་གནང་བའི་ནང་།རྒྱ་རི་བློ་གྲོས་རྒྱལ་མཚན་རིན་པོ་ཆེ་ཁོང་ནི་ཆོས་ལུགས་ཀྱི་དབུ་འཁྲིད་དང་ཕྱི་འབྲེལ་མི་སྣ།འཛིན་སྐྱོང་བ་ཞིག་ཡིན་པ་དང་།ལྷག་པར་དུ་ཁོང་ནི་དགེ་རྒན་ཞིག་ཡིན།ཁོང་གིས་ཕྱི་འབྲེལ་སྲིད་བྱུས་བརྒྱུད་ཇི་ལྟར་བསམ་ཤེས་བྱེད་ཐབས་དང་ཞི་བདེ་སྐྲུན་ཐབས།རྒྱལ་ཁབ་བར་དང་མིའི་བར་གཅིག་ལ་གཅིག་བརྟེན་གྱི་ཆོས་ཉིད་ཤེས་སུ་བཅུག་ཡོད་སྐོར་དང་།ཁོང་སྐུ་གྲོངས་པ་དེ་ནི་འཛམ་གླིང་གིས་བོད་དོན་འཐབ་རྩོད་པ་ཁྱད་པར་བ་ཞིག་བརླགས་སོང་བ་རེད།རྒྱ་ནག་གཞུང་གིས་བོད་མི་རྣམས་བཙན་བྱོལ་དུ་གྱར་བཅུག་རྗེས་རྒྱ་རི་རིན་པོ་ཆེས་མ་འོངས་བོད་ཀྱི་མདུན་ལམ་ཆེད་སྐུ་ལས་ཚད་མེད་བསྐྱོན་ཡོད་ལ།ཁོང་གིས་༧གོང་ས་རྒྱལ་བ་རིན་པོ་ཆེ་མཆོག་གི་དམིགས་བསལ་སྐུ་ཚབ་དང་།རྒྱལ་སྤྱིའི་བོད་དོན་ལས་འགུལ་ཁང་གི་འགན་འཛིན་གནང་བའི་རིང་ཨ་རི་གཙོ་བོར་གྱུར་བའི་འཛམ་གླིང་སྤྱི་ཡོངས་ནས་བོད་དོན་ཐད་རྒྱབ་སྐྱོར་ཤུགས་ཆེན་ཐོབ་ཐུབ་པ་བྱུང་ཡོད་པ་དང་།རིན་པོ་ཆེ་མཆོག་གི་མཁྱེན་དཔྱོད་ཀྱིས་ཨ་རིའི་གྲོས་ཚོགས་གོང་འོག་གཉིས་ལ་ཐུགས་ཕན་གསོས་ཡོད་སྐོར་གསུངས་འདུགཡང་ལྕམ་སྐུ་མཆོག་གིས་རིན་པོ་ཆེའི་ཐུགས་རེ་ཉག་ཅིག་ནི་ང་ཚོས་མུ་མཐུད་བོད་དོན་ལས་འགུལ་སྤེལ་བ་དང་ཞུ་གཏུག་བྱ་རྒྱུ་དེ་ཡིན་སྟབས།བོད་ཀྱི་གྲོགས་པོ་ཞིག་ཡིན་པའི་ཆ་ནས་ང་ཚོས་བོད་མི་ཚོ་དང་རྡོག་རྩ་ཆིག་སྒྲིལ་གྱིས་ཁོང་ཚོས་སོ་སོའི་སྐད་ཡིག་གི་ཐོག་ནས་བུ་ཕྲུག་ཚོར་རང་གི་ཆོས་དང་རིག་གཞུང་སློབ་པའི་རང་དབང་འཐབ་རྩོད་ལས་རྒྱལ་བར་རྒྱབ་སྐྱོར་བྱེད་དགོས་སྐོར་གསུངས་འདུག